text: Demonstration foran Arbejdsretten
  02 oktober 2012 kl. 15.25
  Et stort antal demonstranter var mødt frem for at vise deres sympati med 3F, da Arbejdsretten tirsdag indledte sagen om 3Fs ret til at blokere Restaurant Vejlegården.
  Vejlegårdens restauratør, Amin Skov, blev mødt af over 30 blafrende blodrøde faner, tjenere i hvide skjorter og sorte butterfly, folk i gule sikkerhedsveste med 3Fs slogan på og toner fra John Mogensens "Der er noget galt i Danmark", da han ankom til retten.
  Må 3Fs medlemmer blokere en restaurant i månedsvis, fordi restauratøren har meldt sig ind i Kristelig Arbejdsgiverforening og valgt at tegne overenskomst med de ansatte i Kristelig Fagforening?
  Det er det spørgsmål, Arbejdsretten skal tage stilling til.
  Kristelig Fagforening forsøger med sagen at få 3F?s blokade af restauranten erklæret for ulovlig, men det vil være et brud med det seneste århundredes traditioner på arbejdsmarkedet. Derfor har flere eksperter på forhånd vurderet, at Kristelig Fagforenings muligheder for at vinde sagen er små.
  Tre dommere skal afsige dom i sagen. Det kan tage mellem 14 dage og op til to måneder, inden dommen er klar.
  